Virallinen lehti nro C 013 , 18/01/1999 s. 0012



KIRJALLINEN KYSYMYS E-0929/98 esittäjä(t): Concepció Ferrer (PPE) komissiolle (26. maaliskuuta 1998) Aihe: Tuet pienille ja keskisuurille yrityksille Euroopan unioni antaa paljon tukea pienten ja keskisuurten yritysten toimia varten. Rahallinen tuki oli vuosina 1994-1999 noin 1000 miljoonaa ecua. Tuen suuruudesta huolimatta toivottuihin tuloksiin ei tilintarkastustuomioistuimen kertomuksen mukaan ole lähestulkoonkaan päästy. Tämä johtuu menettelyyn liittyvistä ongelmista tukien yhteensovittamiseksi, seuraamiseksi ja valvomiseksi ja yhtenäisen strategian puuttumisesta. Lisäksi jäsenvaltioiden ja komission tekemästä tutkimuksesta ei voida päätellä, että työpaikkojen luominen johtuu todellakin rahoitetuista toimenpiteistä. Mitä suunnitelmia komissiolla on vuosille 1999-2004 niiden puutteiden korjaamiseksi, jotka tilintarkastustuomioistuin on havainnut pienten ja keskisuurten yritysten tukemiseksi toteutettavien toimenpiteiden hallinnassa? Komission jäsenen Monika Wulf-Mathiesinkomission puolesta antama vastaus (2. kesäkuuta 1998) Parlamentin jäsen viittaa pieniä ja keskisuuria yrityksiä koskevaan yhteisön aloitteeseen, jolle on myönnetty miljardin ecun suuruinen rahoitus ajanjaksoksi 1994-1999. Vastauksena parlamentin jäsenen esittämään kirjalliseen kysymykseen E-930/98(1) komissio on toimittanut numerotiedot tähän yhteisön aloitteeseen liittyvistä sitoumuksista ja maksuista; tiedoista käy ilmi, että 51 prosenttia varoista on myönnetty ja lähes 30 prosenttia maksettu. Rakennerahastoilla, Euroopan aluekehitysrahastolla ja erityisesti Euroopan sosiaalirahastolla on toimenpideohjelmien, yhteisön aloitteiden ja rahoittamiensa koehankkeiden kautta merkittävä vaikutus pk-yritysten kehittämiseen. Nykyisen ohjelmakauden aikana pk-yrityksille rakennerahastojen kautta suunnattava rahoitus on 20 miljardia ecua. Määrärahoihin eivät sisälly toimet, jotka koskevat yrityksiä välillisesti; näitä ovat esimerkiksi infrastruktuurin parantamiseen liittyvät toimet. Lisäksi komissio on aloittanut rakennerahastojen vaikutuksia pk-yrityksiin koskevan aihekohtaisen arvioinnin, jonka tulokset ovat käytettävissä vuoden 1998 lopussa. Tulosten avulla voidaan parantaa rakennerahastojen osuutta pk-yritysten kehittämisessä uutta ohjelmakautta 2000-2006 silmällä pitäen. On korostettava sitä, että ohjelmien laatiminen ja täytäntöönpano sekä erityisesti hankkeiden valinta kuuluvat ensisijaisesti jäsenvaltioille. Seuraavan ohjelmakauden osalta jäsenvaltioiden yleistä vastuuta ohjelmien täytäntöönpanosta ja seurannasta laajennetaan lainsäädännön avulla selkeästi, mikäli Euroopan parlamentti ja neuvosto noudattavat komission ehdottamia rahastojen entistä suurempaa hajauttamista ja yksinkertaistamista koskevia yleisiä suuntaviivoja. Ehdotuksen mukainen entistä laajempaan yhteistyöhön osallistuminen taloudellisten ja yhteiskunnallisten toimijoiden kanssa voi osaltaan parantaa pk-yritysten hyväksi tarkoitettuja toimia sisältävien toimenpideohjelmien hallintaa. Komissio pyrkii jatkamaan asiaankuuluvia toimia ja antamaan tarvittavat tiedot vastatakseen tilintarkastustuomioistuimen kertomuksessaan esittämiin huomautuksiin. Lisäksi komissio valmistelee neuvoston 9. joulukuuta 1996 antamassa päätöslauselmassa(2) esittämän kehotuksen mukaisesti pk-yritysten hyväksi tarkoitettuja yhteisön politiikkoja koskevien yhteensovittamistoimien yhteydessä esitystä suositukseksi keinoista, joiden avulla parannetaan pk-yritysten mahdollisuuksia osallistua yhteisön ohjelmiin. Suositus koskee sellaisia yhteisön ohjelmia - esimerkiksi rakennerahastoihin sekä tutkimukseen ja innovaatioon liittyviä ohjelmia -, joilla on merkittävä vaikutus pk-yritysten kehittämiseen. (1) EYVL C 354, 19.11.1998, s. 40. (2) EYVL C 18, 17.1.1997.